แนวโน้มโควิด-19 หลายประเทศทั่วโลกกลับมาระบาดใหม่ เริ่มมีแนวโน้มพบผู้ติดเชื้อและเสียชีวิตเพิ่ม
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า สถานการณ์โรคโควิด-19 ทั่วโลก หลายประเทศที่การระบาดเคยดีขึ้นกลับมาระบาดใหม่ เริ่มมีแนวโน้มพบผู้ติดเชื้อและเสียชีวิตเพิ่ม หลังผ่อนคลาย เช่น ที่เยอรมัน สหราชอาณาจักร นิวซีแลนด์ ขณะที่ประเทศแถบเอเชียและอาเซียน ก็พบแนวโน้มพบผู้ติดเชื้อเพิ่มขึ้นในบางประเทศ เช่น ญี่ปุ่น เกาหลีใต้ เวียดนาม ขณะที่ไทยยังพบผู้ป่วยจำนวนมากเฉลี่ย 20,000 รายต่อวัน แต่ค่อนข้างทรงตัวและกระจายไปทั่วประเทศ แต่จำนวนผู้ป่วยอาการหนักและผู้เสียชีวิต มีแนวโน้มเพิ่มขึ้นช้าๆ ฉะนั้นยังต้องคงมาตรการป้องกันต่อเนื่องตลอดเทศกาลสงกรานต์นี้ เพราะจากข้อมูลสถานการณ์จริงในประเทศภาพรวมอยู่ในเส้นคาดการณ์ระดับปานกลาง คือประชาชนยังร่วมมือดี แต่หากมีการหย่อนยานช่วงสงกรานต์ก็จะพบการระบาดเพิ่ม จึงขอความร่วมมือประชาชนที่จะกลับภูมิลำเนา ไปทำกิจกรรมต่างๆ ช่วงสงกรานต์นี้ ป้องกันตนเองและคนที่รัก โดย Self Clean Up ทำตัวเองให้ปลอดเชื้อ ตรวจ ATK ก่อนกลับบ้านและก่อนกลับมาทำงาน ร่วมกับมาตรการ 2U คือ Universal Prevention ระหว่างเดินทางกลับบ้าน จำเป็นต้องสวมหน้ากาก เว้นระยะห่าง ขณะต้องใกล้ชิดกลุ่มเสี่ยง ได้แก่ ผู้สูงอายุ เด็กเล็ก ผู้ที่มีโรคเรื้อรัง งดการทางอาหาร หรือดื่ม ร่วมกับผู้สูงอายุ หากจำเป็นให้ใช้เวลาให้น้อยที่สุด และ Universal Vaccination รณรงค์ให้ลูกหลานพาพ่อแม่ และญาติผู้ใหญ่ไปฉีดวัคซีนเข็มกระตุ้น เพราะผู้ป่วยโควิดที่เสียชีวิตส่วนใหญ่ ร้อยละ 97 เป็นผู้สูงอายุ ผู้ป่วยโรคเรื้อรังและที่เพิ่มขึ้นอย่างมีนัยะช่วงหลังนี้คือ ผู้ป่วยติดเตียง ที่ไม่ได้รับวัคซีน หรือรับไม่ครบ ไม่รับเข็มกระตุ้น จาก 2 ปัจจัยหลักคือ เดินทางไม่สะดวก กับกลัวผลข้างเคียงวัคซีน ซึ่งยืนยันจากการใช้จริงพบผู้ได้รับเข็มกระตุ้น 2 เข็ม ลดเสียชีวิตลงได้ 5 เท่า 3 เข็ม ลดเสียชีวิตลงได้ 31 เท่า เข็ม 4 ไม่พบรายใดเสียชีวิต สงกรานต์นี้จึงขอลูกหลานที่กลับภูมิลำเนาช่วยกันพาพ่อแม่ ญาติผู้ใหญ่ไปรับวัคซีนที่ รพ.ใกล้บ้าน ซึ่งกระทรวงสาธารณสุขได้ส่งวัคซีนไปรอในทุกตำบล ที่โรงพยาบาลส่งเสริมสุขภาพตำบล (รพ.สต.) ไว้บริการประชาชนแล้วนอกจากนี้ ยังขอประชาชนระวังเรื่องอุบัติเหตุช่วงสงกรานต์ด้วย โดยแนะให้ มาตรการ 3 ม. ไม่เมา สวมหมวก ใส่แมส และใช้ 3 ด่าน เพื่อเป็นเกราะป้องกันคือ ด่านตนเอง ด่านครอบครัวและด่านชุมชน